Per Clausen (EL), 2010-03-16:
Det er mærkeligt at lytte til i den her debat, at Venstre, De Konservative og Dansk Folkeparti indtager det standpunkt, at der ikke er brug for nærmere overvejelse, før man vedtager det her lovforslag.
Når det er mærkeligt, er det ikke bare, fordi det her lovforslag kunne føre til meget dramatiske forandringer i landdistrikterne, og hvordan landbrug drives i Danmark, men også fordi det jo er helt indlysende, at det ikke giver et eneste svar på de store vanskeligheder, som dansk landbrug står over for.
For hvad er pointen, hvis man ser på dansk landbrugs situation?
Der tjenes ingen penge.
Det har været grundindtægterne i dansk landbrug, hvor indkomsterne, der skulle stamme fra selve produktionen af fødevarer, systematisk er blevet forringet.
Det kunne jo godt give anledning til en seriøs undersøgelse, en seriøs diskussion af, hvad der skal ske med dansk landbrug i fremtiden.
Det kunne måske godt føre til den overvejelse, at det ikke nødvendigvis er det rigtige bare at traske videre ad de en gang lagte stier, hvor hele hovedsynspunktet er, at hvis vi kan få større landbrug, mere effektiv drift, er vi sikre på i det lange løb at tjene penge.
Så kan vi nemlig vinde slaget om det store marked omkring de masseprodukter, som mange andre også forsøger at producere.
Men det er jo det, der er baggrunden for det her, fordi hele ideen og tanken er, at man skal skaffe kapital, som er villig til at investere i en sådan centraliserings- og koncentrationsindsats på landet.
Så er problemet selvfølgelig, at da det er udsigtsløst at forvente sig, at man i Danmark vil kunne få et landbrug, der på de præmisser kan konkurrere på verdensmarkedet, vil der ikke være nogen, der investerer.
Derfor kan man sige, at meget af den frygt, der kunne være, for, at jorden bliver overtaget af udenlandsk kapital osv., måske ikke er særlig aktuel, fordi det mest sandsynlige er, at det ingen konsekvenser får, men så er pointen bare, at det her forslag, fordi man forsøger at bilde folk ind, at det løser udfordringerne og løser problemerne, blokerer for de løsninger, der skal til.
En ting er landbrugets egen økonomiske situation, noget andet er udvikling omkring beskæftigelsen.
Der tales jo meget om beskæftigelsen i landbruget, og det kan jeg godt forstå at man gør, for den tale kan jo snart høre op.
Hvert år forsvinder der arbejdspladser fra hele fødevaresektoren og fra landbruget, og hver dag erstattes arbejdskraft i det danske landbrug, som er ansat og lønnet på almindelige løn- og arbejdsvilkår i Danmark, af udenlandsk arbejdskraft, der har nogle lønog arbejdsforhold, der er fuldstændig uanstændige.
Det er jo realiteten, når vi snakker om beskæftigelse.
Så hvis vi vil snakke om at udvikle et landbrug i Danmark, som kunne løfte en beskæftigelse, som også kunne eksistere på de almindelige vilkår, vi har vænnet os til og kæmpet os til i Danmark, vil det også kræve en grundlæggende og fundamental anden udvikling af landbruget.
Uanset at landbruget føler, at miljøreglerne er snærende og ubehagelige og forhindrer dem i at drive en rationel økonomisk drift, har vi stadig væk et landbrug, hvis produktion strider mod naturens tålegrænser.
Så vi har altså en økonomisk krise i landbruget, vi har en beskæftigelsesmæssig krise, og vi har en miljøkrise.
Det er sådan set en god grund til – synes jeg – at sige til hr. Bjarne Laustsen, at den her gang har han måske tænkt lidt længere over sine forslag, end han plejer at gøre, da han kom med det forslag, at man skulle nedsætte en kommission.
For pointen er jo, at selv om vi alle sammen går og tror, at vi hver har vores lille løsning, som kan løse alle problemer, var det måske værd at undersøge det lidt nærmere.
Jeg håber på, at vi, når vi får et nyt flertal i Folketinget, kan få en seriøs diskussion af det her, som satser på at skabe de økonomiske muligheder for, at unge landmænd kan komme i gang med at drive landbrug i Danmark.
Det forudsætter også, at vi satser på at udvikle en landbrugsproduktion, hvor det handler om at tilføre fødevarerne mere værdi ud fra det grundsynspunkt, at hvis vi skal drive landbrug i Danmark, bliver det et spørgsmål om at kunne tilføre produkterne mere værdi.
Det er en vigtigere udfordring end bare at blive i stand til at producere mere og mere af det samme.
Så hvis man er i stand til at skabe nogle finansielle instrumenter, der gør, at unge danske landmænd kan overtage de bedrifter, der eksisterer, på nogle vilkår, der gør det muligt at drive det økonomisk forsvarligt, samtidig med at vi lægger vægten på at lave så meget værditilførsel i landbruget, så man også er i stand til at give mennesker en ordentlig løn, og så man også er i stand til at sikre, at produktionen sker i overensstemmelse med de krav, som natur og miljø stiller, ja, så har dansk landbrug en fremtid, så har dansk landbrug en fremtid i landdistrikterne som noget af det, der kan sætte gang og liv i landdistrikterne.
Men hvis man ikke gør det, hvis man går den anden vej og forudsætter den her triste, triste udvikling, har dansk landbrug ingen fremtid og slet ingen fremtid i forhold til at sikre udvikling og vækst i landdistrikterne.